《再用前韵》
宋代·郭印

少年读书时，人谓未可量。
及乎泛官海，栗栗乘危航。
帆开风不顺，四望何淼茫。
为郎首已白，安能笑冯唐。
缅观乾坤大，分明一战场。
何异两虎斗，大小终死伤。
所嗟在诛求，舐米不止糠。
穷甿愁叹声，深秋听蛩螀。
皇穹未悔祸，尚纵兵戈猖。
遂令四海人，冥行日伥伥。
得非宿世业，今生来共偿。
否极泰自至，君臣严陛堂。
肯为阮籍醉，忍效接舆狂。
似闻申甫生，天遣佐宣王。
一展活国手，疾危救在肓。
庶几富斯民，家家有馀粮。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。